Document ID: 31994R2527

ΚΑΝΟΝΙΣΜΟΣ (ΕΚ) αριθ. 2527/94 ΤΗΣ ΕΠΙΤΡΟΠΗΣ της 19ης Οκτωβρίου 1994 για τροποποίηση του κανονισμού (ΕΟΚ) αριθ. 3567/92 όσον αφορά τους λεπτομερείς κανόνες εφαρμογής των ατομικών ορίων, των εθνικών αποθεμάτων και της μεταβίβασης δικαιωμάτων στον τομέα του προβείου και αιγείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3013/89 του Συμβουλίου της 25ης Σεπτεμβρίου 1989 για την κοινή οργάνωση αγορών στον τομέα του προβείου και του αιγείου κρέατος (1), όπως τροποποιήθηκε τελευταία από τον κανονισμό (ΕΚ) αριθ. 1886/94 (2), και ιδίως το άρθρο 5α παράγραφος 4 και το άρθρο 5β παράγραφος 4,
Εκτιμώντας:
ότι ο κανονισμός (ΕΟΚ) αριθ. 3567/92 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 1720/94 (4), προβλέπει ορισμένους κανόνες για τη μεταβίβαση δικαιωμάτων πριμοδότησης και τη χορήγηση δικαιωμάτων από το απόθεμα-
ότι, προς αποφυγή ανισοτήτων, όσον αφορά τη μεταχείριση μεταξύ των παραγωγών που έχουν λάβει δωρεάν δικαιώματα στην πριμοδότηση από τα εθνικά αποθέματα και των λοιπών παραγωγών, κρίνεται σκόπιμο να προβλεφθεί, αφενός, για τους παραγωγούς που έχουν λάβει δωρεάν δικαιώματα από το εθνικό απόθεμα, η δυνατότητα ύπαρξης εξαιρετικών περιπτώσεων δεόντως δικαιολογημένων για τις οποίες δεν ισχύουν οι διατάξεις που προβλέπονται στο άρθρο 6 παράγραφος 1 του κανονισμού (ΕΟΚ) αριθ. 3567/92 και, αφετέρου, ορισμένη ανοχή όσον αφορά τον ισχύοντα κανόνα που προβλέπει ότι οι παραγωγοί πρέπει να αξιοποιούν το σύνολο των δικαιωμάτων τους κατά τη διάρκεια τριών περιόδων εμπορίας-
ότι προκειμένου να διασφαλιστεί η καλύτερη διακίνηση των δικαιωμάτων που είναι διαθέσιμα για την πριμοδότηση και δεν χρησιμοποιούνται από τους παραγωγούς, πρέπει επίσης να μειωθούν τα ελάχιστα όρια των δικαιωμάτων που μπορούν να μεταβιβασθούν ή να εκχωρηθούν προσωρινά-
ότι η αποκτηθείσα πείρα, όσον αφορά τη διοικητική διαχείριση των προσωρινών μεταβιβάσεων και παραχωρήσεων των δικαιωμάτων στην πριμοδότηση, έδειξε ότι είναι σκόπιμο να επιτραπεί, κατά περίπτωση, στα κράτη μέλη να καθορίσουν προθεσμία για την ανακοίνωση στις αρμόδιες αρχές των εν λόγω προσωρινών μεταβιβάσεων και εκχωρήσεων, η οποία ημερομηνία πρέπει να είναι όσο το δυνατόν πλησιέστερη προς την ημερομηνία κατά την οποία οι παραγωγοί υποβάλλουν τις αιτήσεις για τη χορήγηση πριμοδοτήσεων- ότι πρέπει, επίσης, να προσαρμοστεί αναλόγως η προθεσμία που προβλέπεται για την ανακοίνωση από τις αρμόδιες αρχές στους συγκεκριμένους παραγωγούς των νέων ανωτάτων ορίων που καθορίζονται μετά τις εν λόγω προσωρινές μεταβιβάσεις και εκχωρήσεις-
ότι είναι σκόπιμο ως εκ τούτου να τροποποιηθεί ο κανονισμός (ΕΟΚ) αριθ. 3567/92-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Προβείου και Αιγείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3567/92 τροποποιείται ως εξής:
1. Το άρθρο 6 παράγραφος 1 αντικαθίσταται από το ακόλουθο κείμενο:
"1. Σε περίπτωση που ένας παραγωγός έχει λάβει δωρεάν δικαιώματα πριμοδότησης από το εθνικό απόθεμα και εκτός εξαιρετικών περιπτώσεων δεόντως αιτιολογημένων:
α) δεν επιτρέπεται στον παραγωγό αυτόν να μεταβιβάσει ή/και να εκχωρήσει προσωρινά τα δικαιώματά του κατά τις τρεις επόμενες περιόδους εμπορίας-
β) αν ο παραγωγός δεν έχει αξιοποιήσει, κατά μέσο όρο, τουλάχιστον το 90 % των δικαιωμάτων του κατά τις επόμενες τρεις περιόδους εμπορίας, το κράτος μέλος αποσύρει και επιστρέφει στο εθνικό απόθεμα το μέσο όρο των δικαιωμάτων που δεν χρησιμοποιήθηκαν κατά τις εν λόγω τρεις περιόδους."
2. Το άρθρο 7 παράγραφοι 1 και 2 αντικαθίστανται από το ακόλουθο κείμενο:
"1. Ο ελάχιστος αριθμός δικαιωμάτων στην πριμοδότηση που είναι δυνατόν να μεταφερθούν εν μέρει χωρίς μεταφορά εκμετάλλευσης καθορίζεται σε:
- 10 δικαιώματα, για παραγωγούς που κατέχουν τουλάχιστον 100 δικαιώματα πριμοδότησης,
- 5 δικαιώματα, για παραγωγούς που κατέχουν τουλάχιστον 20 και το πολύ 99 δικαιώματα.
Για παραγωγούς που κατέχουν λιγότερο από 20 δικαιώματα, δεν προβλέπεται ελάχιστο όριο.
2. Η μεταφορά δικαιωμάτων πριμοδότησης καθώς και η προσωρινή εκχώρηση των δικαιωμάτων αυτών παράγουν αποτέλεσμα μόνο μετά την κοινοποίησή τους στις αρμόδιες αρχές του κράτους μέλους από τον παραγωγό που μεταφέρει ή/και εκχωρεί τα δικαιώματα και από τον παραγωγό που αποδέχεται τα δικαιώματα.
Η κοινοποίηση αυτή πραγματοποιείται εντός προθεσμίας που ορίζεται από το κράτος μέλος και το αργότερο κατά την υποβολή της αίτησης πριμοδότησης από τον παραγωγό που λαμβάνει τα δικαιώματα."
3. Το άρθρο 9 αντικαθίσταται από το ακόλουθο κείμενο:
"Άρθρο 9
Σε περίπτωση προσωρινής εκχώρησης δικαιωμάτων πριμοδότησης, τα κράτη μέλη καθορίζουν το νέο ατομικό όριο και κοινοποιούν στους ενδιαφερόμενους παραγωγούς το αργότερο 60 ημέρες από την τελευταία ημέρα της περιόδου κατά τη διάρκεια της οποίας ο παραγωγός υπέβαλε την αίτηση πριμοδότησής του, τον αριθμό των δικαιωμάτων πριμοδότησης που δικαιούνται."
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στις αιτήσεις για πριμοδότηση που υποβάλλονται για την περίοδο εμπορίας 1995 και τις επόμενες περιόδους.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Οκτωβρίου 1994.

Labels: 12
17
5
6